รมว.พลังงาน คาดเปิดสัมปทานปิโตรเลียมรอบใหม่ราว Q3/59
รมว.พลังงาน คาดเปิดสัมปทานปิโตรเลียมรอบใหม่ราว Q3/59 มองปริมาณการใช้ก๊าซในปี 59 โตราว 2-3% ตามภาวะเศรษฐกิจ
6 ม.ค. 2559

พล.อ.อนันตพร กาญจนรัตน์ รมว.พลังงาน คาดว่าจะสามารถเปิดสำรวจและผลิตปิโตรเลียมรอบใหม่ได้ในราวไตรมาส 3/59 หลังจากที่ขณะนี้อยู่ระหว่างการแก้ไขร่างพ.ร.บ.ปิโตรเลียม และร่างพ.ร.บ.ภาษีเงินได้ปิโตรเลียม เพื่อให้มีความเหมาะสม ขณะที่ความต้องการใช้ก๊าซธรรมชาติในประเทศยังคงเติบโตต่อเนื่อง
“ปีนี้เรามีแผนที่จะเปิดสำรวจปิโตรเลียม ตอนแรกก็คาดว่าไตรมาส 2 น่าจะทำได้ แต่เป็นก็อาจจะเลยไปถึงไตรมาส 3 เพราะมีเรื่องของกฎหมายที่อยู่ระหว่างการแก้ไข”รมว.พลังงาน กล่าว
สำหรับปัจจุบันการผลิตก๊าซฯในอ่าวไทยค่อนข้างเต็มที่ โดยจะพยายามรักษาฐานการผลิตเอาไว้ที่ปัจจุบันอยู่ราว 3 พันล้านลูกบาศก์ฟุต/วัน และนำเข้าก๊าซฯจากเมียนมาร์ราว 1 พันล้านลูกบาศก์ฟุต/วัน ขณะที่ยังมีการนำเข้าก๊าซธรรมชาติเหลว(LNG) อีกส่วนหนึ่งด้วย
ส่วนปริมาณการใช้ก๊าซฯในปี 59 คาดว่าจะเติบโตราว 2-3% จากปีก่อนตามภาวะเศรษฐกิจ โดยปริมาณการใช้ก๊าซฯล่าสุด ณ สิ้นปี 58 อยู่ที่ระดับราว 4 พันล้านลูกบาศก์ฟุต/วัน